**Til**

Salik Hard (Inuussutissarsiornermut, Niuernermut, Inatsisinik Atortitsinermut Naligiissitaanermullu Naalakkersuisoqarfik)

E-mail: [isiin@nanoq.gl](mailto:isiin@nanoq.gl), [sard@nanoq.gl](mailto:sard@nanoq.gl)

Nuuk, 5. juni 2024

**Tusarniaanermi akissuteqaat:**

**Takornariartitsisarnermi, nunap immikkoortunut aggornerini il.il. sumiiffiit ilaanni inuussutissarsiutigalugu suliaqarnerit tikinnissamullu killilersuinerit pillugit Inatsisartut inatsisaat**

Air Greenlandip suliffeqarfissuaniit *takornariartitsisarnermi, nunap immikkoortunut aggornerini il.il. sumiiffiit ilaanni inuussutissarsiutigalugu suliaqarnerit tikinnissamullu killilersuinerit pillugit Inatsisartut inatsisissaata* tusarniaassutigineqarnerani akuutinneqarnerput pillugu qujavugut. Inatsisissatut siunnersuut soqutigilluarlugu atuarparput, aammalu nalunaarutigissavarput Air Greenlandip suliffeqarfissuaniit Naalakkersuisut takornariartitsisarnerni ilaatigut isumannaassuseq, peqqissuseq, avatangiisit, piujuartitsineq, aammalu takornariartitsisartut inuiaqatigiinnik ineriartortitsinermut peqataanissaat qulakkeeriffigalugit Kalaallit Nunaanni takornariaqarnermik ineriartortitsinermi siuarsaanissamik kissaateqarnerat tapersersorneqarmat. Air Greenlandip Kalaallit Nunaata inuiaqatigiittut ornitassatullu kivinneqarnissaanut sulissuteqarneranut nalillit ataatsimoortut takornariaqarnerullu ineriartortinnissaa pingaaruteqarput. Takornariaqarnermik annertusititsineq, pissutsinik matuma siuliani taaneqartunik eqqarsaateqarfiusoq angallaviit atorneqarnerinik annertusititseqataassaaq, taamaalillunilu innuttaasut nunami namminermi angallaviit nunanullu allanut ingerlaqqiffissaat eqqarsaatigalugit periarfissaannut annertusititseqataassalluni. Tamatuma saniatigut takornariat amerlineri inuiaqatigiinni attaveqaatit ataqatigiiffiusullu aningaasalersorneqarnerinut iluaqutaassaaq, tassanilu aamma attaveqaatit pinngitsoorneqarsinnaanngitsut attatiinnarneqarnissaat qulakkeerneqassalluni.

**Pingaarnertut akissut**

Inatsisissatut siunnersuummi immikkoortut pingaarnerit uku sammineqarput: takornariartitsisarnermut akuersissutit, isumannaallisaanermut pilersaarutit, sillimmasiisarnermi pissutsit sillimmasiissutillu allat, piujuartitsineq kiisalu nunap immikkoortunut aggugaanera.

Air Greenlandimiit maanna suliassaqarfik pillugu inatsimmik atuutsitsisoqalerniarnera tapersersorneqarpoq, tamanna isumannaallisaanerup annertusineranik, najukkani nalillit pilersinneqartut annertusinerinik, kiisalu oqartussaasut tungaanniit Kalaallit Nunaanni takornariaqarnerup nakkutigineqarnerata paasisimaarineqarneratalu annertusineranik kinguneqartussaammat.

Air Greenlandip suliffeqarfissuaniit matuma kinguliani suliffeqarfissuup inatsisissatut siunnersuutip immikkoortuinut ataasiakkaanut oqaaseqaatai nassuiaarneqarput.

**Oqaaseqaatit**

Air Greenlandimiit Kalaallit Nunaanni takornariartitsinissamut akuersissummik peqarnissamut piumasaqaammik atuutsitsilernissamut siunnersuut tapersersorneqarpoq. Air Greenland imaattunik oqaaseqaatissaqarpoq:

* Aaqqissuussinerup sullissisunut mikisunut allaffissornikkut aningaasaqarnikkullu nammakkiinnginnissaa pingaaruteqarpoq
* Akuersissummik tunniussinermi piumasaqaatit kinaassusersiorfiunngitsut qulakkeerneqarnissaat pingaaruteqarpoq
* akuersissuteqarnermut piumasaqaatit malinneqarsinnaatillugit, akuersissutit piffissamut killiligaannginnissaat pingaaruteqarpoq
* Suliassat suut piumasaqaatinut ilaanersut aammalu suut ilaannginnersut ersarissumik allassimanissaat pingaaruteqarpoq. Unioqqutitsinissamut qanilliffissat amerlapput, suliani amerlasuut kattussiviusarmata, taamaattumillu assigiinngitsunik periaaseqarluni immikkoortiterneqarsinnaammata
* Suliat pioreersut aamma inatsisip sukkasuumik atuutsinneqalernerani pisinnaasatigut inorsarfiulersinnaasut eqqarsaatigalugit, inatsisip kingunerisinnaasaasa misissueqqissaarfigineqarnissaat pingaaruteqarpoq
* Aaqqissuussinermi isumannaallisaanermut pilersaarutinut piumasaqaatit sullissinerit annertussusiinut ersarissusiinullu naleqquttariaqarput
* Sillimmasiissutit piumasaqaatigineqartut niuerfimmi pigineqavinnersut qulakkeerneqassaaq

Naggasiutigalugu ornigassat maanna atuuttut inerisarneqarsimanngitsullu piumaneqarnerisa annertusiartornerinut ineriartortitsinneqarnerinullu atortulersuinissaq Air Greenlandimiit kissaatigineqarpoq. Tamatumunnga peqatigitillugu oqaatigissallugu pingaaruteqarpoq, takornariaqarnerup ineriartornissaanut aningaasaqarneq, inooqatigiinneq avatangiisillu eqqarsaatigalugit piujuartitsiviusumik aallaaveqarsinnaaneq apeqqutaasussaammat. Siunissaq ungasissoq eqqarsaatigalugu ESG-mut nalunaarusiortarneq taperserniarlugu, takornariartitsisartut silap pissusianut, avatangiisinut inuiaqatigiinnullu sunniutit pitsaasut pitsaanngitsullu annertuut pillugit nalunaarusiortarnissaannik piumasaqaateqarnissaq anguniarneqartariaqarpoq. Najukkani ornigassat annertusarneqarnissaat, aammalu suliassaqarfimmi ukioq kaajallallugu suliffissanik pilersitsinissaq qulakkeerneqartariaqarpoq, tamatumunngalu nalilinni ataqatigiinni tamarmiusuni sullissisut piumasaqaatinut sinaakkutissanik pitsaasunik atugaqartinneqarnissaat pisariaqarpoq.

Air Greenlandimiit taamatut oqaaseqarluta inatsisissatut siunnersuummut allanik oqaaseqaatissaqanngilagut, aammalu soqutigisaqartut tamaasa sulinerminni iluatsitsilluarnissaannik kissaappagut.

*Jacob Nitter Sørensen*

Chief Executive Officer

Air Greenland Group